b'\n_START_ARTICLE_\nJi\xc5\x99i Bezlaj\n_START_SECTION_\n\xc5\xbdivljenjepis\n_START_PARAGRAPH_\nJi\xc5\x99i Bezlaj se je rodil 29. maja 1949 v Ljubljani za Be\xc5\xbeigradom v bli\xc5\xbeini Be\xc5\xbeigrajske gimnazije, kamor je hodil v najprej v osnovno \xc5\xa1olo, ki je tedaj gostovala v isti stavbi, nato v gimnazijo. Po kon\xc4\x8dani gimnaziji se je vpisal na likovno akademijo, kjer je diplomiral iz kiparstva leta 1974. Leta 1977 se je kot u\xc4\x8ditelj umetnostne zgodovine s polovi\xc4\x8dnim delovnim \xc4\x8dasom zaposlil na Be\xc5\xbeigrajski gimnaziji, kjer je \xc5\xbee leto prej vodil likovni kro\xc5\xbeek, in kjer je do\xc4\x8dakal upokojitev. Zaposlitev je bila finan\xc4\x8dne narave, do takrat se je le ste\xc5\xbeka pre\xc5\xbeivljal, prodal je malo in pod ceno, ker z deli, ki jih je ustvaril po naro\xc4\x8dilu, ni bil zadovoljen, razen s Kristusi na kri\xc5\xbeu, ustvarjenimi v lesu ali terakoti, ki jih je sicer izdeloval zaradi zaslu\xc5\xbeka, vendar mu je bil motiv blizu in jih je rad oblikoval. Sploh so ga \xc5\xbee kot \xc5\xa1tudenta zanimale starodavne religije. Po letu 1980 si je lahko privo\xc5\xa1\xc4\x8dil dra\xc5\xbeji material, pri\xc4\x8del je ustvarjati v kamnu, kar si je vedno \xc5\xbeelel. Dobil je tudi prva ve\xc4\x8dja naro\xc4\x8dila. Razstavljal je veliko, vsako leto tudi po pet razstav. Prvi kamniti kipi so bili prepleti, vozli in ka\xc4\x8de. Nato fosili \xe2\x80\x93 okamenelo \xc5\xbeivljenje, \xc5\xbertveniki, obredi \xc5\xbertvovanja, nazadnje pa o\xc5\xbeivljen kamen, zbirka kamnitih cvetov Poletje z mo\xc4\x8dnim eroti\xc4\x8dnim nabojem. Zadnjih nekaj let je sodeloval na nagradnem nate\xc4\x8daju za najbolj\xc5\xa1i esej, ki ga vsako leto razpisuje revija Sodobnost. Vsi eseji so bili objavljeni, tisti iz leta 2013 pa je bil nagrajen kot najbolj\xc5\xa1i. Je tudi reden gost pripovedovalskega festivala v Ljubljani. Leta 2016 izdal \xc5\xa1e kontroverzni roman \xc2\xbbEvangelij za pitbule\xc2\xab, ki ga je napisal na osnovi pripovedi njegovih u\xc4\x8denk in z njim spro\xc5\xbeil javne in strokovne polemike.'